









Приложение №2
КЪМ ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА УСЛОВИЯТА И РЕДА ЗА ПРИДОБИВАНЕ, УПРАВЛЕНИЕ И РАЗПОРЕЖДАНЕ СЪС ЗЕМИТЕ ОТ ОБЩИНСКИЯ ПОЗЕМЛЕН ФОНД НА ОБЩИНА МОМЧИЛГРАД,

МОТИВИ КЪМ ПРОЕКТА:
I. Причини, които налагат приемането на проекта за изменение и допълнение:

С Одитен доклад № 0500300624 за извършен одит за съответствие при управлението на публичните средства и дейностите в Община Момчилград за периода от 01.01.2022 г. до 31.12.2023 г. са дадени препоръки за привеждане на действащата общинска нормативна уредба в съответствие с нормативните актове от по-висока степен.

В препоръка от одитния доклад е указано да бъде внесено предложение в Общински съвет – Момчилград за актуализиране на Наредбата в съответствие с действащото законодателство.

При извършения анализ на действащата наредба, констатациите в Раздел 1.3 от одитния доклад и констативните протоколи на одитния екип се установи необходимост от прецизиране и допълване на отделни разпоредби с цел осигуряване на по-пълно съответствие със Закона за собствеността и ползването на земеделските земи (ЗСПЗЗ), Закона за арендата в земеделието (ЗАЗ), Закона за местните данъци и такси (ЗМДТ), Закона за местното самоуправление и местната администрация (ЗМСМА), Административнопроцесуалния кодекс (АПК), Закона за нормативните актове (ЗНА) и останалите приложими нормативни актове.

Предлаганите изменения имат за цел отстраняване на установените при одита несъответствия (относно сроковете на договорите, начисляването на режийни разноски, неяснотата в падежите за плащане на наема и техническата структура на главите), усъвършенстване на нормативната уредба и създаване на по-ясни правила относно управлението, отдаването под наем, аренда и разпореждането с имоти от общинския поземлен фонд, както и повишаване на ефективността, вътрешния контрол и законосъобразността при прилагането на наредбата.

II. Цели, които се поставят:

Основната цел на проекта е привеждане на Наредбата за условията и реда за придобиване, управление и разпореждане със земите от общинския поземлен фонд в пълно съответствие с действащата нормативна уредба от по-висока степен и изпълнение на препоръките, дадени в Одитен доклад № 0500300624.                                        

С проекта се цели:

Осигуряване на съответствие с действащото поземлено, данъчно и подзаконово законодателство;

Прецизиране на отделни разпоредби на наредбата, регулиращи работата на тръжните комисии и определянето на стъпката на наддаване изрично от Кмета на общината;

Подобряване на нормативната уредба относно управлението, автоматичната инфлационна индексация и разпореждането с общинския поземлен фонд;

Повишаване на правната сигурност, прозрачността и ефективността при прилагането на наредбата;

Предотвратяване на предпоставки за бъдещи несъответствия и пропуснати ползи за бюджета при упражняване на правомощията на общинската администрация.

III. Финансови и други средства, необходими за прилагането на новата уредба:
Прилагането на предлаганите изменения и допълнения не изисква осигуряването на допълнителни финансови средства от бюджета на Община Момчилград. Изпълнението на новата уредба ще се осъществява в рамките на утвърдената структура и наличния административен капацитет на общинската администрация.

IV. Очаквани резултати:

     С приемането на проекта се очаква:

Изпълнение на препоръките от Одитен доклад № 0500300624 на Сметната палата;

Постигане на пълно съответствие на наредбата с нормативните актове от по-висока степен;

Създаване на по-ясна, прецизна и технически правилно структурирана нормативна уредба чрез възстановяване на поредната номерация на главите по ЗНА;

Повишаване на законосъобразността, финансовата дисциплина и ефективността при управлението и разпореждането със земеделските земи, пасища и мери;

Ограничаване на риска от бъдещи нарушения и констатиране на несъответствия при последващи проверки.

V. Анализ за съответствие с правото на Европейския съюз:

Предлаганият проект е съобразен с действащото национално законодателство и не противоречат на принципите и нормите на правото на Европейския съюз. 

Предлаганите изменения уреждат обществени отношения от местно значение, в рамките на предоставените със закон правомощия на общинския съвет, като не въвеждат разпоредби, които противоречат на европейското право и на Европейската харта за местно самоуправление.

Проектът на Наредба за изменение и допълнение на Наредбата за условията и реда за придобиване, управление и разпореждане със земите от общинския поземлен фонд ще бъде публикуван на интернет страницата на Община Момчилград за обществено обсъждане при условията и по реда на чл. 26 от Закона за нормативните актове.

